b'\n_START_ARTICLE_\nFirma (forma\xc8\x9bie)\n_START_SECTION_\nIstorie\n_START_PARAGRAPH_\nPovestea \xc3\xaencepe \xc3\xaen liceul Spiru Haret, Bucure\xc8\x99ti. Dup\xc4\x83 3 ani de liceu, Lix \xc8\x99i Rocca, colegi de clas\xc4\x83, afl\xc4\x83 c\xc4\x83 am\xc3\xa2ndoi fac muzic\xc4\x83. Cei doi pun la cale un proiect ce de-a lungul timpului poart\xc4\x83 diferite titulaturi. \xc3\x8en prim\xc4\x83vara lui 2001, proiectul cap\xc4\x83t\xc4\x83 denumirea Firma \xc8\x99i se completeaz\xc4\x83 prin venirea lui Robert Lama, a lui Erhan \xc8\x99i a lui Sorin Burca\xc8\x99._NEWLINE_La pu\xc8\x9bin timp de la \xc3\xaenfiin\xc8\x9bare, Rocca \xc8\x99i Lix scriu scenariul pentru clipul piesei La orbire \xc8\x99i \xc3\xael regizeaz\xc4\x83. Piesa este imediat introdus\xc4\x83 \xc3\xaen heavy-rotation pe Atomic TV \xc8\x99i MTV, ajung\xc3\xa2nd pe locul 1 \xc3\xaen topul rom\xc3\xa2nesc al MTV-ului \xc3\xaen numai 2 s\xc4\x83pt\xc4\x83m\xc3\xa2ni. Urmeaz\xc4\x83 o serie de concerte \xc3\xaen cele mai cunoscute cluburi bucure\xc8\x99tene cum ar fi Fire, Union Jack sau Club A._NEWLINE_Firma \xc3\xae\xc8\x99i continu\xc4\x83 drumul, concert\xc3\xa2nd \xc3\xaen Buz\xc4\x83u (Top T) \xc8\x99i \xc3\xaen Ia\xc8\x99i. Reac\xc8\x9biile pozitive ale presei \xc8\x99i ale oameniilor din industria muzical\xc4\x83 rom\xc3\xa2neasc\xc4\x83 \xc3\xaei conving pe arti\xc8\x99ti s\xc4\x83-\xc8\x99i finalizeze albumul de debut. Astfel, la sf\xc3\xa2r\xc8\x99itul lui 2002, Firma renun\xc8\x9b\xc4\x83 la concerte \xc8\x99i termin\xc4\x83 albumul La Orbire, av\xc3\xa2ndu-l pe Rocca produc\xc4\x83tor muzical._NEWLINE_Cei cinci \xc8\x99i-au petrecut aproape \xc3\xaentregul an 2002 \xc3\xaen studioul de \xc3\xaenregistr\xc4\x83ri, cre\xc3\xa2nd un album care le-a adus un contract record \xc3\xaen 2003. Cur\xc3\xa2nd dup\xc4\x83 semnarea contractului, trupei Firma i s-a al\xc4\x83turat o alt\xc4\x83 for\xc8\x9b\xc4\x83 creativ\xc4\x83 important\xc4\x83 a showbiz-ului rom\xc3\xa2nesc, Andreea P\xc4\x83duraru, care le-a regizat dou\xc4\x83 dintre videoclipurile lor: Nimeni \xc8\x99i Important._NEWLINE_Dup\xc4\x83 aproape trei ani de pauz\xc4\x83, anul 2007 \xc3\xaenseamn\xc4\x83 revenirea trupei Firma. MediaPro Music este casa de discuri unde Rocca & Co lanseaz\xc4\x83, \xc3\xaen luna noiembrie \xc3\xaen Music Club din Bucure\xc8\x99ti, albumul Exit, un material mai elaborat, cu un sound matur \xc8\x99i foarte a\xc8\x99teptat pe pia\xc8\x9ba muzical\xc4\x83 din Rom\xc3\xa2nia. Baby Is Crying este primul extras pe single, iar regia clipului piesei poart\xc4\x83 semnatura aceluia\xc8\x99i Rocca, impreun\xc4\x83 cu Bogdan Popoiag._NEWLINE_Dup\xc4\x83 nominaliz\xc4\x83rile la MTV European Music Awards 2004 la categoria \xe2\x80\x9dBest Romanian Act\xe2\x80\x9d din 2004 \xc8\x99i MTV Romanian Music Awards pentru \xe2\x80\x9dBest Rock Band\xe2\x80\x9d din 2005, Firma devine prima trup\xc4\x83 rom\xc3\xa2neasc\xc4\x83 nominalizat\xc4\x83 la o sec\xc8\x9biune interna\xc8\x9bional\xc4\x83. Aceasta se intituleaz\xc4\x83 New Sounds of Europe \xc8\x99i este g\xc4\x83zduit\xc4\x83 de MTV EMA 2007, eveniment ce are loc \xc3\xaen data de 1 noiembrie 2007 la M\xc3\xbcnchen, Germania. Firma a reu\xc8\x99it s\xc4\x83 ajung\xc4\x83 printre cele trei finaliste ale categoriei, devans\xc3\xa2nd al\xc8\x9bi 15 arti\xc8\x99ti printre care \xc8\x99i Sunrise Avenue (Finlanda) \xc8\x99i The Klaxons (Marea Britanie)._NEWLINE_Datorit\xc4\x83 apari\xc8\x9biei la acest eveniment, Firma s-a bucurat de aprecierile unor arti\xc8\x99ti precum Wyclef Jean, Snoop sau Foo Fighters. Peste pu\xc8\x9bin timp, Firma a reu\xc8\x99it o performan\xc8\x9b\xc4\x83 remarcabila, devenind prima forma\xc8\x9bie rom\xc3\xa2neasca care a intrat \xc3\xaen playlist-ul cunoscutului post muzical VH1 Europe, cu videoclipul piesei Baby is crying, primul extras pe single de pe albumul Exit._NEWLINE_\xc3\x8en octombrie 2014, dup\xc4\x83 7 ani de absen\xc8\x9b\xc4\x83, trupa Firma a revenit pe scena muzical\xc4\x83 cu un nou album, intitulat Desc\xc3\xa2ntece.'